Udkast til AFGØRELSE TRUFFET AF DEN BLANDEDE KOMITÉ EF-ANDORRA om udvidelse af Common Communications Network/Common Systems Interface (CCN/CSI) - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Ved aftalen i form af brevveksling mellem Det Europæiske Økonomiske Fællesskab og Fyrstendømmet Andorra, undertegnet i Luxembourg den 28. juni 1990 [1] blev der oprettet en toldunion mellem de to områder med hensyn til produkter henhørende under kapitel 25 til 97 i det harmoniserede system.

[1] EFT L 374 af 31.12.1990, s. 14.

2. I henhold til aftalens artikel 7 skal Fyrstendømmet Andorra vedtage at anvende de love og administrative bestemmelser, der i Fællesskabet er gældende på toldområdet og er nødvendige, for at toldunionen kan fungere tilfredsstillende, og de pågældende bestemmelser er de bestemmelser, som i Fællesskabet finder anvendelse i den til enhver tid gældende udformning.

3. I afgørelse nr. 1/2003 truffet af Den Blandede Komité EF-Andorra den 3. september 2003 [2] fastsættes det endvidere, at Fyrstendømmet Andorra for de nævnte varer og med forbehold af de særlige bestemmelser i afgørelsen skal anvende EF-bestemmelserne om fællesskabsforsendelse i henhold til Rådets forordning (EØF) nr. 2913/92 af 12. oktober 1992 om indførelse af en EF-toldkodeks [3] og Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 [4].

[2] EFT L 253 af 07.10.2003. s. 3.

[3] EFT L 302 af 19.10.1992, s. 1.

[4] EFT L 253 af 11.10.1993. s. 1.

4. I henhold til forordning (EF) nr. 993/2001 [5] af 4. maj 2001, som ændrer forordning nr. 2787/2000, fastsættes det i artikel 367 i gennemførelsesbestemmelserne til toldkodeksen, at der med henblik herpå skal anvendes edb-teknikker og -netværk.

[5] EFT L 141 af 28.5.2001, s. 1.

5. Anvendelsen af sådanne teknikker, herunder navnlig det nye datamatiserede forsendelsessystem (NCTS), kræver, at man anvender Common Communications Network/Common Systems Interface (CCN/CSI), som er indført og forvaltes af EF. Derfor er det nødvendigt, at EF giver bemyndigelse til, at dette netværk udvides til at omfatte Andorra, således at bestemmelserne i aftalen om etablering af toldunionen mellem EF og Andorra kan gennemføres.

6. Eftersom omkostningerne til Andorras anvendelse af dette netværk ikke kan afholdes over EF-budgettet, skal der ligeledes fastlæges nærmere praktiske bestemmelser for denne udvidelse og for EF's og Andorras respektive forpligtelser i så henseende.

7. Det foreslås, at Rådet til dette formål vedtager en fælles holdning med henblik på at vedtage Den Blandede Komité EF-Andorras afgørelse på grundlag af den tekst, der er vedlagt som bilag.

Udkast til AFGØRELSE TRUFFET AF DEN BLANDEDE KOMITÉ EF-ANDORRA om udvidelse af Common Communications Network/Common Systems Interface (CCN/CSI)

DEN BLANDEDE KOMITÉ EF-ANDORRA HAR -

under henvisning til aftalen i form af brevveksling mellem Det Europæiske Økonomiske Fællesskab og Fyrstendømmet Andorra, undertegnet i Luxembourg den 28. juni 1990, særlig artikel 7 og artikel 17, stk. 8,

under henvisning til afgørelse nr. 1/2003 truffet af Den Blandede Komité EF-Andorra den 3. september 2003 om de love og administrative bestemmelser, der er nødvendige, for at toldunionen kan fungere korrekt (2003/692/EF), og

ud fra følgende betragtninger:

(1) I de EF-forskrifter, som Fyrstendømmet Andorra skal anvende, fastsættes det, at der med henblik på anvendelsen af visse af disse bestemmelser, navnlig bestemmelserne om fællesskabsforsendelse, skal anvendes edb-teknikker og -netværk.

(2) Anvendelsen af sådanne teknikker, herunder navnlig det nye datamatiserede forsendelsessystem (NCTS), kræver, at man anvender Common Communications Network/Common Systems Interface (CCN/CSI), som er udviklet af EF.

(3) Det er hensigtsmæssigt, at EF giver bemyndigelse til, at dette netværk udvides til at omfatte Andorra, således at bestemmelserne i aftalen om etablering af toldunionen mellem EF og Andorra kan gennemføres.

(4) Det er ligeledes hensigtsmæssigt at fastlægge de nærmere praktiske bestemmelser for denne udvidelse og for EF's og Andorras respektive forpligtelser i så henseende -

TRUFFET FØLGENDE AFGØRELSE:

Artikel 1

EF giver bemyndigelse til, at Common Communications Network/Common Systems Interface (CCN/CSI), som er udviklet af EF, udvides til at omfatte Fyrstendømmet Andorra.

Artikel 2

1. Parterne overholder de tekniske specifikationer, der er angivet i dokumenterne i bilaget, som er udleveret til Fyrstendømmet Andorra, tillige med alle ændringer i fremtiden inden for rammerne af projektet.

2. Kommissionen for De Europæiske Fællesskaber (i det følgende benævnt "Kommissionen") opererer og udvikler systemet i overensstemmelse med de retningslinjer, der er udarbejdet af Toldpolitikudvalget - Arbejdsgruppen vedrørende EDB - Den Tekniske Undergruppe CCN/CSI (CPC-CWP-CCN/CSI), også for Andorra.

3. Parterne overholder reglerne om den generelle sikkerhedspolitik, der er fastlagt som led i projektet.

4. Fyrstendømmet Andorra vil ligesom Den Europæiske Unions medlemsstater blive holdt underrettet om den generelle udvikling og de grundlæggende elementer i forbindelse med udviklingen af CCN/CSI, som måtte have betydning for deres omkostninger.

Artikel 3

1. Kommissionen underretter de andorranske myndigheder om de tjenesteydere, de skal henvende sig til for at får adgang til de tjenesteydelser, der er nødvendige for installationen af og den tekniske støtte til CCN/CSI-systemet.

2. De andorranske myndigheder træffer de nødvendige foranstaltninger for at overholde Kommissionens instruktioner i tilfælde af ændring af tjenesteydere inden for rammerne af projektet.

3. Efter etableringen af netværk skal udgifterne til kontrakter om levering af tjenesteydelser i forbindelse med CNN/CSI og omkostningerne til brugen af netværket afholdes af Fyrstendømmet Andorra.

Denne afgørelse træder i kraft den

Udfærdiget i ..., den

På vegne af Den Blandede Komité EF-Andorra

Formand

BILAG

Liste over tekniske dokumenter (findes kun på engelsk):

- CCN/CSI System Overview - Ref: CCN/CSI-OVW-GEN-01-MARB

- CCN/CSI Gateway Management Procedures - Ref: CCN/CSIMPRGW01MABX

- Check-list for CCN Gateways Installation - Ref: CCN/CSIDEPCHKxx-ATOR

>TABELPOSITION>